กรุงศรีออโต้ตั้งเป้าครองเบอร์1สินเชื่อคนมีรถ
กรุงศรี ออโต้ ลุยตลาดสินเชื่อรถโค้งสุดท้าย เล็งกวาดยอดสินเชื่อใหม่ จากคาร์ ฟอร์ แคช 2.4 หมื่นล้าน ครองอันดับ 1 ตลาดสินเชื่อเพื่อคนมีรถ
5 พ.ย. 2555

กรุงศรี ออโต้ ลุยตลาดสินเชื่อรถโค้งสุดท้าย เล็งกวาดยอดสินเชื่อใหม่ จากคาร์ ฟอร์ แคช 2.4 หมื่นล้าน ครองอันดับ 1 ตลาดสินเชื่อเพื่อคนมีรถ




นางชูศรี แพทย์เจริญ ผู้ช่วยกรรมการผู้จัดการใหญ่ สายงานตลาดและวางแผนกลยุทธ์ บริษัท อยุธยา แคปปิตอล ออโต้ ลีส  ผู้ให้บริการสินเชื่อ คาร์ ฟอร์ แคช กล่าวว่า 3 ไตรมาสแรกปีนี้ สินเชื่อใหม่ของ คาร์ ฟอร์ แคช สามารถขยายตัวได้ถึง 20% เกินกว่าอัตราการเติบโตของตลาดสินเชื่อเพื่อคนมีรถที่เติบโตในระดับ 10% ซึ่งเป็นปัจจัยสำคัญที่ทำให้ผลประกอบการธุรกิจในภาพรวมของกรุงศรี ออโต้ ตลอด 9 เดือนที่ผ่านมา สามารถทำยอดสินเชื่อรวมได้ถึง 182,600 ล้านบาท สูงกว่าเป้าหมายที่บริษัทตั้งไว้ โดยมียอดสินเชื่อใหม่ 97,117 ล้านบาท สูงขึ้นถึง 25% เมื่อเปรียบเทียบกับช่วงเวลาเดียวกันของปีที่ผ่านมา ทำให้คาร์ ฟอร์ แคช มีส่วนแบ่งตลาด 40% อยู่ในอันดับ 1 
นางชูศรี กล่าวว่า บริษัทได้เปิดตัวแคมเปญใหม่ “คาร์ ฟอร์ แคช ได้เงิน ลุ้นทอง” ซึ่งถือเป็นแคมเปญพิเศษในช่วงโค้งสุดท้ายของปี 2555 ด้วยการแจกสร้อยคอทองคำมูลค่ารวมกว่า 3 ล้านบาท รวม 299 รางวัล รางวัลได้แก่ สร้อยคอทองคำ หนัก 1 สลึง 2 สลึง และ 1 บาท รวมของรางวัลมูลค่าทั้งสิ้น 3,052,770 บาท ให้กับลูกค้าที่สมัครสินเชื่อคาร์ ฟอร์ แคช และได้รับอนุมัติเป็นเลขที่สัญญา ระหว่างวันที่ 1 พ.ย. - 28 ธ.ค. 2555 จะได้รับ 1 สิทธิ์ในการร่วมลุ้นรางวัล โดยกำหนดจับรางวัล 3 ครั้ง